कांग्रेस कोर समूह की बैठक से पूर्व राहुल मिले प्रधानमंत्री से  
कांग्रेस महासचिव राहुल गांधी ने शुक्रवार शाम हुई कांग्रेस कोर समूह की बैठक से पहले प्रधानमंत्री मनमोहन सिंह के साथ सलाह-मशविरा किया।
कांग्रेस महासचिव राहुल गांधी ने शुक्रवार शाम हुई कांग्रेस कोर समूह की बैठक से पहले प्रधानमंत्री मनमोहन सिंह के साथ सलाह-मशविरा किया।   हालांकि संकेत ऐसे थे कि राहुल पार्टी के शीर्ष नेताओं के कोर समूह की बैठक में भाग लेंगे, लेकिन उन्होंने ऐसा नहीं किया।    राहुल कोर समूह की बैठक से कुछ देर पहले प्रधानमंत्री मनमोहन सिंह के आधिकारिक आवास 7, रेसकोर्स रोड पहुंचे और उनके साथ अलग से सलाह-मशविरा किया।   चार अगस्त को अपने इलाज के लिए विदेश गईं पार्टी अध्यक्ष सोनिया गांधी ने हालांकि लौटने के बाद गुरुवार को पहली बार पार्टी की बैठक की अध्यक्षता की थी लेकिन कोर समूह की बैठक में उन्होंने भी भाग नहीं लिया।  सूत्रों ने बताया कि गुरुवार को हुई कांग्रेस चुनाव समिति की बैठक में राहुल ने भाग लिया था। एक घंटे चली इस बैठक में अगले वर्ष मई में उत्तर प्रदेश में होने वाले विधानसभा चुनाव के लिए कुछ निर्वाचन क्षेत्रों के लिए उम्मीदवारों के नाम तय किए गए।   प्रधानमंत्री के आधिकारिक आवास पर हुई पार्टी कोर समूह की बैठक की अध्यक्षता मनमोहन सिंह ने की, जिसमें पार्टी के शीर्ष नेता वित्त मंत्री प्रणब मुखर्जी, रक्षा मंत्री एके एंटनी तथा सोनिया गांधी के राजनीतिक सचिव अहमद पटेल शामिल हुए।